ការសម្ភាសន៍របស់អ៊ុំស្រីសឹម សាមឿ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសឹម សាមឿ

***ពត៌មានសង្ខេបរបស់អ៊ុំស្រីសឹម សាមឿ***

*សព្វថ្ងៃនេះអ៊ុំស្រីសឹម សាមឿមានអាយុ៦៥ឆ្នាំហើយគាត់មានស្រុកកំណើតនៅភូមិចុងឃ្នៀស ឃុំចុងឃ្នៀស ស្រុកសៀមរាប ខេត្តសៀមរាប។ គាត់មានបងប្អូនចំនួន៨នាក់ ហើយគាត់ជាកូនទី៧បន្ទាប់ពៅ។ កាលពីសម័យប៉ុល ពតគាត់ត្រូវបានជម្លៀសទៅកាន់កន្លែងកសាងខ្លួនសម្រាប់កងនារី គាត់បានរៀបរាប់ថាមានការលំបាកបំផុដោយត្រូវធ្វើការជាច្រើនម៉ោង។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិកណាអ៊ុំ។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់សម្ភាសន៍
របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ព្រម។

ក៖ បាទចឹងសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១៣ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំណា បាទហើយខ្ញុំជាអ្នកសម្ភាសន៍ឈ្មោះហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះ សឹម សាមឿ។

ក៖ ចុះអ្នកអ៊ុំមានឈ្មោះហៅក្រៅទេអ្នកអ៊ុំ?

ខ៖ អត់។

ក៖ ចុះមកដល់ឆ្នាំនេះអ៊ុំមានអាយុប៉ុន្មានហើយ?

ខ៖ ខ្ញុំ៦៥ឆ្នាំ។

ក៖ បាទ ចុះអ៊ុំមានចាំថ្ងៃខែឆ្នាំកំណើតអ៊ុំបានទេអុុំ?

ខ៖ អូ! អ៊ុំដូចថាមួយជំនាន់នោះវាដូចជាម្តាយទៅវាភ្លេចភ្លាំងអស់ទៅណា។

ក៖ ចុះឆ្នាំខ្មែរអ៊ុំចាំទេថាកើតឆ្នាំណាដែរអ៊ុំ?

ខ៖ ឆ្នាំខ្មែរ?

ក៖ បាទ ជូត ឆ្លូវ ខាល ថោះរឆ្នាំណាដែរ?

ខ៖ ខ្ញុំដូចជាឆ្នាំឆ្លូវចេះឯង។

ក៖ ចុះឆ្នាំបារាំងអស់ចាំទេអ៊ុំ?

ខ៖ ចាសអត់ចាំទេ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅចុងឃ្នៀសនេះឯង។

ក៖ ចុះអ៊ុំមានបងប្អូនចំនូួនប៉ុន្មាននាក់ដែរអ៊ុំ?

ខ៖ ខ្ញុំ៨នាក់។

ក៖ ហើយអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំមើល ខ្ញុំកូន ៨នាក់ប្រុស ប្រុស៤ ខ្ញុំបន្ទាប់ពីប្អូនពៅ។

ក៖ អ៊ុំជាកូនទី៧?

ខ៖ ចាស។

ក៖ ហើយបងប្អូនប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស៤ ស្រី៤ ហ្អេប្រុស៥ ស្រី៣ ប្រុស៥ត្រូវហើយ។

ក៖ ចុះអ៊ុំអាចប្រាប់ឈ្មោះបងប្អូនទាំងអស់របស់អ៊ុំបានទេអ៊ុំ តាំងពីបងគេរហូតដល់ពៅគេអ៊ុំ? ទាំងអ្នកខូច ទាំងអ្នកនៅរស់អ៊ុំ។

ខ៖ ចាស សឹម ស៊ុនបងបង្អស់ សឹម ស៊ុ​ន សឹម សឿម សឹម សឿមមកបាន សឹម សុន សឹម សុនមកបានសឹម សាម៉ៃ សឹម សាម៉ៃមកបានសឹម សាន់ សឹម សាន់មកបានសឹម សេន សឹម សេនមកបានសឹម សាមឿមកបាន សឹម សុខន ចាស ចប់។

ក៖ ចុះអ៊ុំអាចប្រាប់បន្តិចបានទេថាកាលពីនៅក្មេងៗអ៊ុំធ្លាប់បានធ្វើអ្វីខ្លះដែរជាមួយបងប្អូន ឬក៏ធ្វើការងារអ្វីខ្លះដែរជាមួយបងប្អូន?

ខ៖ ខ្ញុំពីដើមមិញធ្លាប់ធ្វើការងារដែរ ប៉ុន្តែធ្វើដែរមួយជំនាន់នោះបងប្អូនឲ្យនៅរៀនទៅណា ចាសជួយដែរតាក់តិចអីទៅ ឲ្យនៅរៀនទៅដល់មកកាលជំនាន់លន់ នល់ គេទម្លាក់គ្រាប់បែក ទម្លាក់គ្រាប់បែកនាំគ្នាទៅនៅក្នុងព្រៃម្តាយឪពុកខ្ញុំនាំរត់ទម្លាក់គ្រាប់បែកភ្នំក្រោមនាំគ្នារត់ចូលក្នុងព្រៃ នៅក្នុងព្រៃទៅឈប់រៀនទៅ ចាសចាស់ៗពីដើមមិញដែលនែប្រើកូនឲ្យទៅធ្វើការងារអីទេកូនស្រីៗក៏នៅផ្ទះទាំងអស់ ចាសហើយបងប្អូនប្រុសៗទៅធ្វើការងារទៅរាយមោងរាយអី។

ក៖ ចុះកាលនៅរៀនណឹងមីងរៀនដល់ថ្នាក់ទីប៉ុន្មានដែរកាលណឹង?

ខ៖ កាលណឹងខ្ញុំរៀនដល់ថ្នាក់ទី២ រៀនអត់បានជាប់លាបនិងគ្រាប់បែកដល់ចូលមកវិញពេញក្រមុំអស់ទៅអត់មានហ៊ានទៅរៀនទៀតទេខ្មាស់គេ។

ក៖ ចុះសព្វថ្ងៃណឹងអ៊ុំនៅចេះសរសេរនិងចេះអានអក្សរខ្មែរទេអ៊ុំសព្វថ្ងៃនេះ?

ខ៖ ចេះដែរតិចៗ ចេះតិចៗបើថាជើងអីដែលខ្លាំងអីប្រកបអត់ទៅទេ។

ក៖ បាទអ៊ុំ ចឹងឃើញថាកាលនៅសម័យប៉ុល ពតណឹងអ៊ុំមានអាយុប៉ុន្មានដែរអ៊ុំ?

ខ៖ នៅសម័យប៉ុល ពតនោះអាយុ១៧ ១៨នោះឯង។

ក៖ អរ ចឹងមានន័យថាអ៊ុំចូលកងនារីហើយ?

ខ៖ ចាសចូលកងនារី។

ក៖ បាទ ប៉ុន្តែពីមុនណឹងអ៊ុំអាចជួយរៀបរាប់បន្តិចបានទេថាកាលសម័យលន់ នល់
ណឹងមានព្រឹតិ្តការណ៍អីកើតឡើងដែរនៅភូមិចុងឃ្នៀសណឹង មានអីខ្លះចឹងណា?

ខ៖ មានពួកអាពតចូលមកក៏នាំគ្នារត់ នាំគ្នារត់ទៅឯក្រោមទៅបកដល់ពេលណាកងស្វាយត្រានគេប្រកាសថាអាពតអត់ទាន់មានមកទេ មិនទាន់មានមកក៏នាំគ្នាត្រលប់ទៅវិញ ប៉ុន្តែដាំបាយហូបចេះដាំពីម៉ោង៣ដាំហើយចាប់ផ្តើដាំនាំគ្នាហូបពីថ្ងៃ ត្រៀម ត្រៀមឥវ៉ាន់ចុះកូនទូកអ៊ុំទឹកទន្លេ ត្រៀមចុះឯង ទៅក៏ដល់ពេលទាហានអីគេរ៉ាស់បានស្រួលបួលមកក៏សុខសប្បាយរហូតចេះទៅ ចាសបើទម្លាក់គ្រាប់បែកនេះបានរត់នៅជួរវាលកន្សែង កន្សែងភ្នំនោះ ទម្លាក់គ្រាប់បែកភ្នំក្រោមរត់ទៅនៅអូចូលនៅក្នុងព្រៃ កាលនោះខ្ញុំនៅតូចៗចូលនៅក្នុងព្រៃហើយ តែឃើញលឺសូរកប៉ាល់ហោះរត្រង់ណាកាប់ព្រៃស្រះថែមទៀត ដាំបាយដាំបាយពីថ្ងៃ អត់ចង់ឲ្យឃើញផ្សែងភ្លើង ដាំបាយពីថ្ងៃកប៉ាល់ហោះរអត់ទាន់មានទេ ដល់ពេលល្ងាចតិចបានកប៉ាល់មកទម្លាក់គ្រាប់បែកនៅភ្នំក្រោមនេះគឺបាយឆ្អិនអស់បងខ្ញុំណឹងគាត់អ្នកដាំកាលនោះខ្ញុំនៅស្ទើរដែរណា ចាសដាំទៅក៏នាំគ្នាហូបពីថ្ងៃហើយនិយាយពីក្នុងព្រៃក្មួយអើយសុទ្ធតែមូសខែភ្លៀងចេះមូសណាស់ ថ្ងៃឡើងចេះក៏ចងមុងមូសសំបើមណាស់ ចងមុងទៅទម្រាំបានបងប្រុសៗខ្ញុំគាត់ គាត់ទូកទៅឲ្យខែវស្សាណា ហ៊ានដល់ទឹកចូលដល់កន្លែងហើយខែវស្សាគាត់យកទូកពីចុងឃ្នៀសអរពីភ្នំក្រោមណឹងឯងយកទៅឲ្យដល់ឯណោះដល់កន្លែងខ្ញុំនៅវាលកន្សែងណា ទៅក៏នាំគ្នាដើរឆ្លទូកប៉ុនតែនៅដល់ ដល់ពេលខែវស្សាឡើងចេះតែនាំគ្នាចេញទៅនៅដល់អង្គុមធំអង្គុមអីឯណានោះ អូរច្រើនណាស់មិនដឹងជាវាលៗខ្ញុំស្គាល់មិនអស់ណា ទៅក៏ធ្លាក់មកដល់កប្បាសគោល ពពាយ ធ្លាក់មកដល់កប្បាសគោល ពពាយនោះនែទាហានយើងវាយបានភ្នំក្រោមវិញហើយ វាយបានភ្នំក្រោមទៅក៏បានចូលមកស្រុក
វិញ។

ក៖ ចុះចូលមកស្រុកបានប៉ុន្មានឆ្នាំដែរបានប៉ុល ពតចូលមកម្តងទៀងអ្នកមីង?

ខ៖ ទេបានយូរឆ្នាំដែរណា បានយូរឆ្នាំដែរបានប៉ុល ពតចូលមកដល់។

ក៖ ចឹងពេលដែលប៉ុល ពតចូលមកដំបូងណឹងគេធ្វើអ្វីខ្លះដែរ? គេឲ្យប្រជាជនណឹងធ្វើអ្វីខ្លះដែរអ៊ុំ? គេបញ្ជូនទៅណាទៅណីខ្លះ?

ខ៖ អត់ទាន់ មុនដំបូងអត់ទាន់បញ្ជូនទេដល់ចូលមកដល់ហៅពួកអ្នកប្រជាជនយើងប្រជុំឲ្យធ្វើត្រីរួម ហើយបាយឲ្យដាំរួម យប់អញ្ចេះធ្វើការួមចេះដែលគេដឹកគេបានត្រីមកទាំងសំប៉ានចេះគេឲ្យធ្វើការរួមទាំងអស់គ្នា ចាសកាលនោះមុនដំបូងនៅធូរទេណាឲ្យដាំបាយស៊ីតាមផ្ទះ ដល់រំលងបានប្រហែលជាថាមួយឆ្នាំទៅចុះបានបាយរួមទាំងអស់គ្នាប្រមូលរួមទាំងអស់គ្នាអត់ឲ្យយើងស៊ីបាយរហេតរហូតទេ ធ្វើការក៏រួមដែរព្រឹកឡើងថាដឹងតែពីទៅហាលត្រីទៅផ្នែកពុះត្រីទៅពុះទៅ ហើយនារីៗអីចុះទៅបាត្រីបោះឡើងមកលើរៀន ព្រលឹមឡើងក៏នាំគ្នាហាលត្រីហាលអីទៅប្រឡាក់ត្រីអាណាចុះបុកឡាំងក៏ចុះទៅប្រឡាក់រៀបត្រីណា ចាសរៀបដាក់ត្រីក្នុងឡាំង រំលងមកយូរទៅបានគេជម្លៀសគេស្នើរ ស្នើរនែគេប្រាប់ម្តាយឪពុកខ្ញុំអ៊ុំអើយគេស្នើរកូនទៅធ្វើផ្ទះគំរូ ស្នើរប្រុសៗឲ្យធ្វើផ្ទះគំរូ ទៅក៏ម្តាយខ្ញុំនេះស្មានតែគេធ្វើផ្ទះគំរូមែនណា បានដឹងថាគេយកទៅវាយចោល ទៅដល់ក៏រំលងបានប្រហែលជា៤ ៥ខែ បានឥឡូវគេសុំស្នើរអ៊ុំៗទៅជុំជាមួយកូន ដល់ស្នើរម្តាយខ្ញុំជុុំជាមួយកូនម៉ែខ្ញុំគាត់អរណាស់នឹកកូនពេលបែកពីកូននឹក អរអើយអរស្រាប់តែដល់បញ្ជូនទៅយកគាត់ទៅដាក់ឯក្រឡាញ់ ក្រឡាញ់យើងស្រុកក្រឡាញ់ចាសទៅពួកខ្ញុំនេះគេហៅថាឯណាសឹម សាមឿ សឹម សាម៉ៃ ឥលូវសូមអញ្ជើញនែ២នាក់នេះទៅឯខាងកំពង់ក្តីជម្លៀសឲ្យទៅជុំម្តាយកុហកណា ដល់នេះគេយកទៅឯវត្តវិហាព្រហ្មកន្លែងកសាងខ្លួន គេឲ្យទៅកសាងខ្លួន ក្មួយអើយនិយាយពីថាទៅដល់វាវេទនា កន្លះខែបានបានងូតទឹកម្តងហើយទឹកបំបែកដែលខ្ញុំអត់ទឹកផឹក អាល័យទៅចុះដងពីអណ្តូងគេប្រជាជនគេនៅនិយាយពីអណ្តូងជ្រៅអើយជ្រៅដាក់បង្គោងចុះខ្ញុំអ្នកចុះបងអ្នកនៅលើ អ្នកនៅលើនេះអ្នកយោងទឹក ទឹកនោះអត់មានឡាំងមានអីទេគឺកេសគ្រាប់ទាហាន កេសគ្រាប់ប៉ុននេះឯង៤ជ្រុង ទម្លាក់ទៅលើសូរភឺងទៅខ្ញុំសំរឹត សំរឹតពីអណ្តូងនោះឯងមកបានពេញមួយកេសមកក៏ឡើងយោងគាត់ គាត់អ្នកយោងខ្ញុំអ្នកដងមក ចាសយោងពេញមកនាំគ្នាឡើង ឡើងមកដល់ហើយពួកប្រជាជានដូចគ្នាដែលគេយកមុខយកមាត់ណា ដែលគេយកមុខយកមាត់ឥឡូវសុំឆែកមើលកេសនេះដាក់អង្ករទេដឹង ខ្ញុំប្រាប់គេត្រង់ថាក្មួយអើយអត់មានដាក់អង្ករដាក់អីទេគឺខ្ញុំអត់ទឹកខ្ញុំមកដងទឹកផឹក វាយកអាដៃវាដែលប្រឡាក់ភក់ ដៃវាប្រឡាក់ភក់វាជ្រាវមើល ចុះកេសនោះអើតមើលទៅគួរតែឃើញដែរវាមានជម្រៅឯណាប្រវែងនេះសោះ វាថាខ្ញុំលាក់អង្គរវាកូរមើលទៅក៏ទឹកឡើងល្អក់ខ្វល់អត់ហា៊នចាក់ចោលទេ អត់ហ៊ានចាក់ចោលទេទុកឲ្យរងនាំគ្នាសង្រេង សង្រេងផឹក កន្លះខែបានៗងូតទឹកម្តង ភ្លៀងទាល់តែខែភ្លៀងមកនាំគ្នាអង្គុយចាំ អង្គុយចាំភ្លៀងនិយាយពីបន់អស់ហើយជីដូនជីតាទេវតាជួយឲ្យមានភ្លៀង និយាយពីអាវឡើងក្រាមអស់ អាវមាន២ដោះអាក្រាមខ្លាំងនេះដោះភ្ជួរសិនទៅពាក់អាមួយថ្មីទៀត ហើយគេបញ្ជូនយើងទៅធ្វើការតិចពិបាកថាឃើញខ្យង ឬក្តាមអីដែលកប់ដីតែឃើញចាប់អីគេវាយភ្លាម វាយភ្លាមៗចុះកន្លែងកសាងខ្លួនវាយភ្លាមឲ្យយើងលះបង់ឲ្យអស់ ឃ្លានទៅឃើញមើមឃ្លង់ប៉ុនៗមេជើង ខ្ញុំមើមស្មៅអីខ្ញុំស៊ីអស់ហើយ វ៉ាល់មួយស្លាបព្រារអ្នកឈឺមួយស្លាបព្រារ ហើយបើថាអ្នកនេះវិញមួយវែក វែកប៉ុននេះស៊ីទៅធ្វើការ តែមួយវែកប៉ុននេះ ខ្ញុំលត់ដំដល់ហើយ ហើយខ្មោចដែលគ្នាងាប់និងដាច់បាយនេះដេកទល់ក្បាលគ្នាចេះនោះ លែងបាត់ហើយ ដែលវាឃ្លានខ្លាំងទៅដេកដាច់ខ្យល់ងាប់ មួយបណ្តោយរោងគេ គេធ្វើដូចរោងចេះមួយបណ្តោយដេកទល់ៗក្បាលគ្នា អត់មានអ្នកណាសើចយំអ្នកណាអត់មានអីទេនិយាយពីខ្ញុំលែងខ្លាចលែងអីខ្មោចដែលដេកទល់ក្បាលគ្នាងាប់ណា លែងខ្លាចលែងអីហើយព្រឹកឡើងទៅធ្វើការឲ្យគេ កាប់អីកាប់អីរែកដីត្រពាំង ដីត្រពាំងដែលវារឹង និយាយពីសំពងហើយកាប់និយាយពីរែក បើថាយើងបង្គីតូចតាក់តិចវាស្តីឲ្យបង្គីវាឲ្យរែកបង្គីប៉ុនៗនេះ បើថាបង្គីតូចតាក់តិចអីវាស្តីឲ្យយើងកម្លាំងទាំងមូលនារីទាំងមូលម៉េចបានរែកបង្គីតូចម្ល៉េះមិនរែកឲ្យធំបន្តិច យប់ឡើងធ្វើការថ្ងៃហើយយប់ឡើងភ្លៀងស្រិចៗវាឲ្យទៅដកសំណាបទៀត ដកសំណាប្រហែលម៉ោង១០បានឲ្យឈប់ ដកសំណាបមកយកហើយ អរថ្ងៃនេះយើងត្រូវការទៅបណ្តួលស្រូវស្រូវដែលវាឈរទុំណា ទៅឲ្យទៅបណ្តួលកាន់ឬស្សីម្នាក់ខាងគល់ ម្នាក់ខាងចុង ដើរបណ្តួលស្រូវ ដើរបណ្តួលស្អែកឡើងបានច្រូតទៀត ថ្ងៃមួយនោះឯងទៅក៏ស្រាប់តែដល់ពួកខាងឧត្តមានជ័យ ពួកខាងឧត្តមានជ័យដែលគេជម្លៀសទៅប្រជុំអានោះប្រជុំគ្នាហៅឡើងឡានបណ្តោយ គ្នាអត់ កូនអីគ្នានៅចោលពេញផ្ទះទៅដល់គ្នាមក មកមិនដឹងជាថាលាក់អីជាម្សៅស៊ុបនៅក្នុងថង់ខោអាវនោះវាឆែកឃើញក៏ហៅឲ្យអង្គុយរួម ហៅឲ្យអង្គុយរួមវាយរួមរំពាត់ប៉ុនៗកូនដៃវាឲ្យអង្គុយដូចយើងនែ តម្រៀបជួរមួយជួរចេះទៅឲ្យឃ្លាត មួយជួរៗ ៤ ៥ជួរវាវាយ វាវាយទៅក៏ដល់វាជិតដល់ខ្ញុំវាយាវាយបងនេះទៅរងឈាមដៃដល់ខ្ញុំរយ៉ាស់ជើងនេះស្នាម ស្នាមដែលវាវាយ វាវាយទាល់តែឈាម វាយបែកឈាម បែកឈាម មិនចង់និយាយឆ្អែត ខ្ញុំឈឺអីវារាយការណ៍ប្រាប់អាអ្នកប្រជាជនដូចគ្នាវាយកមុខយកមាត់។

ក៖ មូលដ្ឋានអីអ៊ុំ?

ខ៖ ទេតំបន់ថ្មីដូចគ្នា ប៉ុនតែគេបានលើកធ្វើប្រធានតាក់តិចដូចយកមុខយកមាត់រាយការណ៍ ទៅគេប្រើចេះតែទៅបើមិនទៅគេវាយយើង ប៉ុន្តែខ្ញុំនិងគាត់នេះទៅជុំគ្នាទាំងអស់គ្នាព្រោះនារីដូចគ្នា និយាយពីនឹកម្តាយខ្លាំងពេលយំខ្ញុំដេកយំដែលនឹកម្តាយអត់ហ៊ានទាំងសុំគេណាយើងហ៊ានទៅសុំគេទៅលេងអត់ហា៊នសុំសោះ កន្លែងកសាងខ្លយនក្មួយអើយនិយាយពីថាងាប់ខុសអីវាយភ្លាមៗ ស្រីពួកស្រីអត់មានប្រុសទេស្រី ហើយនិយាយពីសម្តីគេចេញមកសម្តីអ្នកភ្នំពេញចឹងៗទាំងអស់ ដែលវាយហើយជើងវាធ្វើជើងដំរីអាជើងដំរីគេធ្វើមានដងណាក្មួយ គេធ្វើមានដងអាក្រោមក្តារមិនទាន់ងាប់ផងវាបុកស្រស់ៗ ភ្នែកស្រស់ៗចេះឯងនៅធ្វើការលាន់វាថាមើលណាមើលគំរូណានេះខុស ខុស និយាយថាពីបុក ភឹងទៅនិយាយថាស្រែកយ៉ូយៗ ស្រែកទៅក៏នែអត់ហ៊ានមើលទេពួកខ្ញុំអត់ហ៊ានមើលទេនាំគ្នាកាប់ដី ទៅក៏ទៅនេះទៅវាដុតស្បោងបានទៅក៏ផ្តក់គ្រាប់ភ្នែកក្មួយអើយកូនអើយនិយាយពី និយាយពីខ្ញុំយំយំអត់ឲ្យគេឃើញស្រក់ទឹកភ្នែកវាស្រក់ទៅទៅវាញ័រប្រកាច់ ប្រកាច់ដែលវាក្តៅក្នុងគ្រាប់ភ្នែកណាដែលកៅស៊ូវាស្រក់ចូលទៅ អូយនិយាយថាពីខ្ញុំ ខ្ញុំនឹកឃើញប្រវិត្តនោះឡើងវាដូចជាឆ្អែតទៅហើយ ដល់ថ្ងៃមួយនោះខ្ញុំសោរខ្ញុំខ្លាំង សោរខ្លាំងអស់ទៅរួចខ្ញុំទៅដេកនៅកន្លែងរោងបាយគេហៅកាសិនបាយគេនោះ ខ្ញុំដេក ឡើងទៅដេកដូចផលជួយដែរអត់អីដល់យាយរ៉ែមខ្មោចយាយរ៉ែមទៅដេកក្រោយវាយគាត់ ឲ្យធ្វើការងារម៉េចបានមកដេក ចុះដេកសោរឡើងបន់ស្រន់ខ្លាំងដូចអត់មានជួយពួកវាទៅកន្លែងរោងចុងភៅពួកអាពតណា អត់មានទៅខ្ញុំដេកបន់ ថាខ្ញុំសោរខ្លាំងខ្ញុំទៅអត់រួចទេគុណព្រះអង្គអើយជួយខ្ញុំដកេនៅតុកន្លែងបាយគេអត់អីកូនដេកបានមួយចំអែត ដេកបានមួយចំអែតភ្ញាក់ឡើងឆាប់រត់វឹងទៅ ទៅកន្លែងការងារ កន្លែងត្រង់នោះតែខុសអីត្រូវវាយភ្លាម ខុសវាយ ខុសវាយបណ្តោយសុទ្ធតែស្រីៗទេប៉ុន្តែស្រីសាហាវ បាយបើថាយើងដាំអង្ករក្រហមគេចែកចេះណាឲ្យឃើញតែអង្ករក្រហមទៅណា គ្រាប់បាយ គ្រាប់បបរ ចាសអត់មានបាយទេគ្រាប់បបរ តិចថាលាយអង្ករសអីឃើញតែមួយគ្រាប់រឿងទៀតងាប់ ងាប់ ហើយថ្ងៃអញ្ចេះអ្នកមានកូនចេះ និយាយពី១ខែនិយាយថាពីយំឡើងជៀវរំលងកន្លះខែក្រោយទៀតស្ងាត់ ងាប់មួយថ្ងៃ៤ ៥ មួយថ្ងៃ ៤ ៥ងាប់កូនក្មេងប៉ុនៗនេះអីណា រុយទុំនៅមាត់អត់បក់ អត់មានកម្លាំងបក់ងាប់ និយាយពីខ្ញុំឃើញគេយកទៅកប់ វេទនាណាស់ ចុះកន្លែងកសាងខ្លួនបើគេអ្នកនៅតាមសហករណ៍អីអត់អីទេ ខ្ញុំគេយកទៅដល់ចំកន្លែងកសាងខ្លួន។

ក៖ ចឹងអ្នកមីងនៅតែកន្លែងណឹងទេ ឬមានទៅកន្លែងផ្សេងទៀតទេអ្នកមីង?

ខ៖ ចាស ចុះចល័ត ចល័តទៅប៉ុន្តែដល់ចល័តជុំហើយគេឲ្យមកនៅកន្លែងនោះទៀតគេហៅវត្តវិហារព្រហ្ម ទាល់តែដល់លឺសូរថាដំណឹងវៀតណាមរំដោះ វៀតណាមចូលមករដោះបានវាបំបែក បំបែកឲ្យមកនៅតាមសហករណ៍ ដល់មកនៅតាមសហករណ៍ធូរបន្តិច ធូរដូចថាយើងនៅតាមសហករណ៍ទៅប្រជាជនគេដាំបាយណានៅក្នុងនោះអត់មានពេលបាយ យប់ឡើងយាម យាមពួកអ្នកជាប់គុក ជាប់គុកនៅនោះលួចយកអង្ករទៅដូរយប់ឡើងចែកផ្នែកយាមនិយាយពីយប់ឡើងខ្ញុំស្រណោះលឺសូរតែស្រែក អូនអើយសុំទឹកផឹកបន្តិច អូនអើយសុំទឹកផឹកបន្តិច ទៅគេចាក់សោរជិតធ្វើម៉េចហ៊ាន ធ្វើម៉េចហ៊ានលឺសូរតែនៅក្នុងណឹងឯងលឺសូរនិយាយគ្នា នោមទៅនោមដាក់ចាន នោមដាក់ចានទៅ នោមដាក់ចានផឹកទៅក្បង់អាននោះផឹកអត់មានចានក្បង់និងដៃផឹកទៅ ក្មួយអើយចេញមកសុទ្ធតែដំបៅវាហប់ សុទ្ធតែដំបៅតាមដៃតាមអី ដល់ខ្ញុំវាស្រងោះស្រង៉ោច ទៅក៏បានវៀតណាមលឺសូរវៀតណាមវាបំបែកមកតាមសហករណ៍នេះបានធូតិចដូចថាទៅធ្វើការជុំប្រជាជនចាស់មែនតែគេច្រូតស្រូវទៅគេនាំច្រូតស្រូវណា ចាសចេះតែច្រូតនិងគេទៅ ដល់លឺសូរវៀតណាម លឺសូរថាវៀតណាមរំដោះបានមកក៏នាំគ្នាដើរ នាំគ្នាចេញមកពួកវាឆ្លារឡើងឆ្លារចុះជិះឡានឆ្លារឡើងឆ្លារចុះ និងដល់ពួកវៀតណាមមកដល់ផ្សារកំពង់ក្តី វាឆ្លារឡើងឆ្លារចុះទៅក៏ប្រជាជនប្រធានសហករណ៍ហៅ អឺពួកនារីនាំគ្នាចូលមកនេះសិនទៅក៏នាំគ្នាចូលមិនមែនតែខ្ញុំទេណាមួយក្រុមនោះប្រហែលជាជាង២០០នាក់ ចាសចូលទៅទាំងអស់គ្នាកន្លែងសហករណ៍ទៅគេសួរគេល្អដែរណា គេសួរថានែអូនៗឯងហូបបាយហើយនៅ ថាខ្ញុំនៅទេទៅក៏គេដាំបាយឲ្យស៊ី ដាំបាយឲ្យស៊ីរួចគេថាកុំទាន់អាលឲ្យចេញណាព្រោះពួកអាពតនេះវានៅឆ្លារឡើងឆ្លារចុះតាមឡានប្រយ័ត្នវាបាញ់ងាប់ណាព្រោះវាមានកាំភ្លើង កាំភ្លើងវាគ្រប់ដៃ មានកាំភ្លើងទៅក៏អត់ហ៊ានចេញ អត់ហា៊នចេញស្រាប់តែពួកវាទៅតគ្នាឯណានៅផ្សារកំពង់ក្តីបាញ់ងាប់ទាំងឡាននោះទៅ ទៅក៏បានពួកប្រធានសហករណ៍នេះប្រាប់ថាអូនឯងនាំគ្នាដើរទៅ ដើរទៅ ទៅក៏នាំគ្នាដើរមកទៅក៏សឿបសួរគេទៅក៏មកជួបជុំគ្នាមិនថាពីខាងណាទេរត់រកស្រុករាងខ្លួនណា អំរែកអើយនាំគ្នារែក មួយអំរែកដើរទៅហើយរែកអង្ករមួយចំហៀងខោអាវមួយចំហៀងឆ្នាំងចានអី យប់ត្រង់ណាដាំបាយហូបពេលនោះ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ចាសម្តាយខ្ញុំឈ្មោះឡាច មឿន ។

ក៖ ចុះគាត់មានស្រុកកំណើតនៅឯណាដែរអ៊ុំ?

ខ៖ គាត់អ្នកស្រុកនេះឯង។

ក៖ ចុងឃ្នៀសនេះឯង?

ខ៖ ចាស។

ក៖ ចុះគាត់ជាមនុស្សបែបណាដែរអ៊ុំ គាត់ជាមនុស្សកាចឬក៏ស្លូតដែរម្តាយអ៊ុំ?

ខ៖ ទេម្តាយខ្ញុំស្លូតទេ តែគាត់អស់សូវមាត់ ចាសអត់សូវមាត់។

ក៖ ចុះឪពុកវិញឈ្មោះអ្វីដែរ?

ខ៖ ឪពុកខ្ញុំឈ្មោះប៊ុន សឹម។

ក៖ ចុះគាត់ណឹងជាអ្នកចុងឃ្នៀសនេះដែរ?

ខ៖ ចាស អ្នកចុងឃ្នៀសដូចគ្នា។

ក៖ ហើយចុះឪពុកវិញជាមនុស្សកាច ឬក៏ស្លូតដែរអ្នកមីង?

ខ៖ ទេឪពុកខ្ញុំស្លូត បានម្តាយឪពុកខ្ញុំស្លូតគាត់អត់សូវ គាត់អត់សូវអ្នកកោងអ្នកកាចអីណា។

ក៖ ចុះឪពុកម្តាយរបស់អ៊ុំធ្វើការអីដែរកាលណឹងដើម្បីចិញ្ចឹមជីវិតនិងចិញ្ចឹមគ្រួសារ?

ខ៖ រាយមោង រាយមោងទៅ ឪពុកខ្ញុំគាត់រាយមោងទៅដូចម្តាយខ្ញុំចាស់គាត់នៅផ្ទះដូចខ្ញុំក្មេងៗក៏គេជួលរែងព្រួលឲ្យគេ។

ក៖ ចុះអ៊ុំមានចងចាំអ្វីខ្លះដែរទាក់ទងជាមួយនិងឪពុកម្តាយ ចំណង់ចំណូលចិត្តគាត់ ឬក៏គាត់ចូលចិត្តធ្វើអី ចូលចិត្តហូបម្ហូបអីចាំទេ?

ខ៖ ចាស បើនិយាយ បើនិយាយរួមទៅឪពុកម្តាយខ្ញុំស្អីក៏គាត់ចូលដែរគាត់អត់ចេះរើសទេ ចាសអត់ចេះរើសកូនមានដូចថាមានលុយចេះធ្វើម្ហូបអីរាងឆ្ងាញ់បន្តិចក៏គាត់ពិសារ បើថានេះអំបិលប្រហុកក៏គាត់ពិសារគាត់អត់ដែលលឺមាត់ទេ។

ក៖ ចុះឪពុុកម្តាយរបស់អ៊ុំមានធ្លាប់ប្រាប់ប្រវិត្តរបស់គាត់កាលពីក្មេងៗមកកាន់អ៊ុំទេ? ថាគាត់ឆ្លងកាត់អីខ្លះដែរចឹងណា?

ខ៖ ចាសគាត់និយាយដែរ ប៉ុនកាលនោះគាត់ឆ្លងកាត់ពីជំនាន់ឥស្សរ ប៉ុន្តែខ្ញុំអត់បានសូវចាំផងណឹង ចាសខ្ញុំនៅស្ទើរៗដែរគាត់និយាយប្រាប់។

ក៖ ចុះអ៊ុំនៅចាំឈ្មោះជីដូនជីតាខាងម្តាយទេបានទេ?

ខ៖ ចាំ ខាងម្តាយខ្ញុំឈ្មោះយាយ ហ៊ឹម ឪពុកឈ្មោះតាឡាច។

ក៖ ចុះខាងឪពុកវិញអ៊ុំ?

ខ៖ ខាងឪពុកឈ្មោះយាយសួន តាប៊ុន។

ក៖ បាទ ចុះពួកគាត់ទាំង៤ណឹងក៏ជាអ្នកចុងឃ្នៀសនេះដែរ?

ខ៖ ចាស អ្នកចុងឃ្នៀសនេះឯង។

ក៖ ដើមតែម្តង?

ខ៖ ចាស។

ក៖ ចុះកាលដែលអ៊ុំកើតមកណឹងអ៊ុំទាន់ជីដូនជីតាណឹងទេ៊

ខ៖ ទាន់។

ក៖ ទាន់ទាំង៤?

ខ៖ ទេ បើថាខាងម្តាយអត់ទាន់ ទាន់ខាងឪពុក។

ក៖ ចុះអ៊ុំមានអនុស្សាវរីយ៍អ្វីខ្លះដែរជាមួយនិងយាយតា? ចងចាំអ្វីខ្លះដែរពីពួកគាត់?

ខ៖ យាយតាបើថាគាត់នេះ ខ្ញុំក៏មិនសូវដែលនេះផងព្រោះខ្ញុំនៅស្ទើរៗដូចនៅតែជាមួយនិងម្តាយ នៅជាមួយម្តាយខ្ញុំហើយជីដូន ជីដូនជីតាខ្ញុំនោះគាត់នៅជាមួយម្តាយមីងខ្ញុំ ព្រោះឪពុកខ្ញុំគាត់បែកផ្សេងណា បែកផ្សេងទៅក៏ខ្ញុំមិនសូវបានដិតដល់ជាមួយនិងគាត់ណាចាស ព្រោះគាត់នៅជាមួយម្តាយមីងខ្ញុំទៅក៏គេនោះគេដិតដល់ ប៉ុន្តែនេះដែរតែខែបុណ្យខែទានអីម្តាយខ្ញុំគាត់ទិញនំទិញនេកអីយកទៅជូនណា ចាសជូនគាត់។

ក៖ ចុះអ៊ុំមានបងប្អូនឬក៏សាច់ញាតិអីដែលរស់នៅក្រៅប្រទេសទេអ៊ុំ?

ខ៖ អត់ទេកូនអត់មាន។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ និយាយមិត្តភកិ្តនោះគេខូចខ្លះអីខ្លះហើយសព្វថ្ងៃ។

ក៖ បាទប៉ុន្តែនៅសល់អី ១ ២ទេ?

ខ៖ ចាសមាននៅសល់ដែរប៉ុន្តែពួកមីសួមពួកអីសព្វថ្ងៃគេចូលកាន់សីលអស់ហើយ ចាសគេចូលកាន់សីលអស់។

ក៖ បាទចឹងអាចប្រាប់ឈ្មោះគាត់បានទេអ៊ុំ ឈ្មោះមិត្តភិក្តណឹងណា?

ខ៖ ចាសឈ្មោះសួម។

ក៖ តែម្នាក់ទេ?

ខ៖ ចាស ទេច្រើនគ្នាណឹងឯងប៉ុន្តែខូចខ្លះអីខ្លះទៅ។

ក៖ ចុះអ៊ុំមានអនុស្សាវរីយ៍អីខ្លះដែរជាមួយណឹងអ៊ុំស្រីដែលបានប្រាប់ឈ្មោះមិញ?

ខ៖ ចាស តស៊ូច្រើនកាលជំនាន់អាពតជាមួយគ្នា តស៊ូពីជំនាន់អាពតជាមួយគ្នា។

ក៖ ស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ស្វាមីខ្ញុំ រឿន រឿម ឪពុកគាត់ឈ្មោះរឿន ប្តីខ្ញុំឈ្មោះរឿន។

ក៖ ចុះអ៊ុំបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរ? ប្រហែលប៉ុន្មានឆ្នាំហើយអ៊ុំ?

ខ៖ ខ្ញុំកាលរៀបគាត់អាយុខ្ញុំឡើង២៥ឆ្នាំទៅហើយ ២៥បានរៀបចំជាមួយគាត់ សព្វថ្ងៃអាពៅកូនខ្ញុំវាឡើងអាយុ មើលវាឆ្នាំមមែ១៧ ១៨ហើយ។

ក៖ ចុះការរៀបអាពាហ៍ពិពាហ៍ត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរកាលណឹង?

ខ៖ ចាស ឪពុកម្តាយ។

ក៖ បាទ។

ខ៖ តែប្តីខ្ញុំគាត់ខូច។

ក៖ ចុះអ៊ុំទេថាបានថ្លៃជំនូនអីប៉ុន្មានដែរពីខាងស្វាមី?

ខ៖ ស្វាមីកាលនោះ កាលនោះទ្រាប់ទឹកដោះបានប្រហែល២ជីីពីជំនាន់នោះចាយមាស ជី ចាយមាស។

ក៖ បាទអ៊ុំ ចុះអ៊ុំអាចប្រាប់បានទេថាពេលវេលាដែលជួបគ្នាជាមួយស្វាមី ជួបគ្នានៅឯណា? ហេតុអីក៏ស្គាល់គ្នា? ហេតុអីក៏ស្រលាញ់គ្នាដែរចឹងអ៊ុំ?

ខ៖ អើយក្មួយអើយជួបគ្នា ជួបគ្នានៅនេះឯងមិនដឹងម៉េចបានគេឃើញយើងគេមានចិត្តស្រលាញ់ឲ្យម្តាយឪពុកគេចូលមកនិយាយ។

ក៖ អ្នកស្រុកជាមួយគ្នាតើហីអ៊ុំ?

ខ៖ អ្នកជ្រៃ តែមកនៅស្រុកនេះឯង។

ក៖ ដល់មកនេះឃើញអ៊ុំចូលស្តីដណ្តឹងបណ្តោយ?

ខ៖ ចាស ចូលទៅក្មេងជំនាន់នោះអត់ចេះប្រកែក ម្តាយឪពុកពេញចិត្តអ្នកណាយកអ្នកនោះឲ្យ គាត់ថាគាត់ពេញចិត្តហើយយកតាមគាត់។

ក៖ ចុះអារម្មណ៍អ៊ុំ ចិត្តអ៊ុំកាលណឹងពេញចិត្តគាត់ដែរទេ?

ខ៖ ទេ តាម្តាយឪពុក ចាសម្តាយឪពុកពេញចិត្តខ្ញុំក៏ពេញចិត្តដែរព្រោះតាមម្តាយទៅអស់សូវខុសណា។

ក៖ ចុះតាំងពីក្មេងមកដល់ឥលូវអ៊ុំធ្លាប់ប្រកបការងារអ្វីខ្លះដែរអ៊ុំដើម្បីចិញ្ចឹមជីវិតនិងគ្រួសារ?

ខ៖ តាំងពីខ្ញុំ កាលនោះប្តីខ្ញុំនៅគាត់រាយមោងទៅ គាត់ចងសន្ទូចទៅដល់អត់ពីប្តីចេះទៅខ្ញុំជួសមោងឲ្យគេរបបជួសមោងឲ្យគេ។

ក៖ ចុះស្វាមីអ៊ុំណឹងខូចប៉ុន្មានឆ្នាំហើយអ៊ុំ?

ខ៖ មើលតាំងពីកូនខ្ញុំអាយុ៤ខួប អាពៅ៤ខួប។

ក៖ អូ! ១០ឆ្នាំជាងហើយ។

ខ៖ ចាស។

ក៖ បាទអ៊ុំ។

ខ៖ តែខ្ញុំតស៊ូចិញ្ចឹមកូននេះក៏ដល់ដែរមានអាកូនឈឺអាកូនណាឈឺ អូយខ្ញុំវេទនាណាស់ចិញ្ចឹមកូនដល់អត់ពីប្តីទៅថាដូចយើង កំបុត កំបុតដៃកំបុតជើងណាបានថាអញ្ចុះ ពេលណាចេញទៅរកចេះកូននៅផ្ទះ យកតែអាតូចពៅមួយដែលនៅជាប់ដែលវាតូចណាយកទៅតាមជាប់ទុកអាតូចៗនៅឯផ្ទះ អាទ្រឺសដល់ដើរមាត់ថ្នល់អីទៅរៀនកង់គេគៀរ កង់អេម៉ូតូគេណា ក៏មូ៉តូគេបើគៀរទៅេគេឲ្យកូនប្រេងក្រឡានេះអាប្រអប់អារូបស្វារប៉ុននេះឯងមួយមកក៏មកផ្ទះវិញ មកផ្ទះវិញទៅក៏ខ្ញុំមកដល់ ទៅធ្វើការឲ្យគេចេញពីម៉ោង៥ភ្លឺ៥ល្ងាចបានចូល ម៉ោង៥ល្ងាចបានចូល មកដល់ហូបបាយយប់រាល់តែថ្ងៃ ទៅក៏ឲ្យកូនរៀនផងឲ្យកូននៅរៀនឲ្យកូនអាធំៗនៅមើលគ្នា ទៅក៏ម្តងនោះ ម្តងនោះខ្ញុំ ខ្ញុំខ្លាចចិត្តគេដែរដែលយើងយកកូនទៅណា ចាសទុកកូនមួយថ្ងៃ ទុកកូនអាពៅគេណឹងឯងទុកនៅផ្ទះឲ្យមីបងមើលធ្លាក់ទឹកកូន ធ្លាក់ទឹកកូនទៅក៏បានមីបងមីស្រីមួយនោះហៅ ពូអើយពូជួយប្អូនខ្ញុំផងប្អូនខ្ញុំធ្លាក់ទឹក គ្នានោះក៏លោតចាប់ ដល់មកថ្ងៃក្រោយទៀតខ្ញុំឈប់ទុកខ្ញុំយកកូនទៅតាមជាប់ ទោះបីគេថាយ៉ាងម៉េចក៏ដោយក៏ខ្ញុំដាក់កូនខ្ញុំតាមជាប់ ឈប់ទុកទុកអាធំៗដែលវានៅរៀនណា ចាសវាចេះហែលទឹក។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ៊ុំ?

ខ៖ ទេចិញ្ចឹមមាន់ចិញ្ចឹមបើគោជ្រូកអត់ដែលបានចិញ្ចឹម បើចិញ្ចឹមមាន់ចិញ្ចឹម។

ក៖ ចុះតាំងពីក្មេងរហូតមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ចាសខ្ញុំតាំងពីក្មេងមិញដូចថាវាក្នុងជុំជាមួយម្តាយឪពុកដូចថាសប្បាយណា ចាសសប្បាយដូចថាយើងហូបចុកដូចស្រួលធូរស្រួលដល់យើងបានប្តីវានៅក្នុងធូដែរ ដល់អត់ពីប្តីទៅបានយ៉ាប់ យ៉ាប់ដែលកូនខ្ញុំនៅតូចៗទាំងអស់អាបងគេប៉ុននេះបង្អស់ និយាយថាពីខ្ញុំតស៊ូចិញ្ចឹមកូន អាណាកូនឈឺផងអីផងដាច់បាយដាច់ទឹក កូនឈឺនិយាយពីរកមើលទម្រាំបានជា និយាយអត់លាក់ទេក្មួយ តាំងពីអាគុយ អាគុយដែលនៅសល់ដែលមើលកូនខ្ញុំអាប្រុសបន្ទាប់ពីអាបងមួយឈឺ អាគុយណឹងបើកបានក៏ខ្ញុំលក់ លក់យកលុយនេះឲ្យថ្លៃពេទ្យ ពេទ្យនីនេះឯង ពេទ្យនីគាត់ចាក់ថ្នាំផង ហើយពេទ្យចាក់ថ្នាំងផង ខ្ញុំទៅរកគ្រូខ្មែរនោះផងបានជាឪពុកខូចខែទឹកឡើង ខែសម្រកវិញកូនឈឺ ចាសកូនឈឺ ទៅក៏មានអីកូនអាបងគេនៅតូចប៉ុនៗនេះឯងនៅតូចមានអាណាជួយអាណារួច មានតែម្តាយខ្ញុំណឹងឯងទៅជុសមោងទៅក៏ដាក់កូនឈឺមកវិញទៅនិមន្តគ្រូហើយ ទៅនិមន្តគ្រូឲ្យគេស្រោចទឹកអីឲ្យកូនដល់មកជា ជានិងលោកតាចយនោះខ្ញុំសោះពេញធឹងហើយ ដល់លោកតាចយទៅកសាងវត្តឯក្បាលជ្រោយ ទៅក៏ខ្ញុំរៀបលំដាប់ម្លូរស្លាអីណឹងទៅដល់ក៏លើកដៃសំពះ នៅសល់តែលុយ៥០០០ប្រគេនលោក ទៅក៏ដល់លោកតា លោកតាខ្ញុំនិមន្តលោកតាស្រោចឲ្យកូន ស្រោចទឹកឲ្យកូនខ្ញុំ កូនខ្ញុំឈឺដល់ហើយលោកតា ខ្ញុំមើលគ្រូខ្មែរហើយមើលពេទ្យហើយៗមិនជា អត់ជាស្លាំងៗទៅដេកពេទ្យកុមារនិយាយពីទៅមុនដំបូងដើររួចដល់នៅយូរទៅៗកូនអើយដើរអត់ចង់រួចវាទៅជាអញ្ចុះទៅណា គេដាក់សារ៉ូមដាក់អីហើយវាទៅជាដើរអត់ចង់រួចដល់ពេទ្យឲ្យចេញមកខ្ញុំលែងទៅទៀត ដល់ខ្ញុំឈប់ទៅខ្ញុំរត់រកគ្រូខ្មែរ ដល់មកជាជានិងលោកតាចយស្រោចទឹក លោកតាចយថាប្រែឈ្មោះ លោកអត់ប្រាប់ថារាគអីៗលោកអត់ប្រាប់ទេ គាត់ប្រែឈ្មោះ ឥឡូវអាត្មាដាក់ឈ្មោះអាសុខ ឲ្យសុខសប្បាយទៅក្មួយជាប្រឹសៗតាំងពីនោះឯងដល់ឥឡូវ។

ក៖ ចឹងអ៊ុំអាចប្រាប់បានទេថាពេលវេលាណាមួយក្នុងជីវិតរបស់អ៊ុំដែលជាពេលវេលាអ៊ុំសប្បាយចិត្តជាងគេដែរអ៊ុំ?

ខ៖ ចាស សប្បាយចិត្តពេលដែលកូនខ្ញុំទ្រឹសៗ កូនខ្ញុំទ្រឹសៗទៅវាចេះរៀនផង វាទៅតាមការណូតគេណាការណូតដរនៅសូជីងនេះ ចាសទៅតាមការណូតគេទៅបានមួយថ្ងៃ១ម៉ឺន ឬ ២ម៉ឺន មកយកមកខ្ញុំសប្បាយចិត្តគ្រាន់ ទៅក៏កូនខ្ញុំប្រាប់ថាម៉ាក់ឯងឈប់នែ ឈប់ទៅជួសមោងផ្ទះគេទៅ ទៅម៉ែឯងដូចថាគេយកមកជួសនៅផ្ទះម៉ែឯងជួសទៅគ្រាន់ដាំបាយឲ្យខ្ញុំស៊ីផង ហូបផង ទៅក៏ខ្ញុំថាអើបើចុះក៏ចុះទៅ ប៉ុន្តែកូនខ្ញុំនៅរៀនណាព្រឹកចេះវានាំគ្នាទៅរៀនអស់ហើយ ដល់ថ្ងៃឡើងមកពីរៀនវិញហូបបាយរួចបាននាំបងប្អូនទៅការណូត ទៅខ្ញុំដូចជាសប្បាយចិត្តពីកាលនោះឯងទៅបាន ដូចថាបានបាយបានទឹកកូនដឹងថាកូនមកដល់ម៉ែនៅផ្ទះម្ហូបឆ្អិនស្រាប់ ចាសកាលដែលខ្ញុំនៅជួសមោងនោះដាំបាយទុកឲ្យកូន ត្រីទុកឲ្យកូនមិនដឹងជាថាកូនអាំងឆ្អិនមិនឆ្អិនអត់ដឹង ដាំតែបាយទុកឲ្យកូនខ្ញុំមកជួសម៉ោងគេបាត់។

ក៖ ចូះកាលពីនៅក្មេងវិញឬក៏កាលនៅរៀនវិញអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ និយាយអ្នកទនេ្លពីដើមមិញឲ្យតែបានរៀនចេះដឹងទៅក៏ ការងារអីដូចថាបងអីធ្វើការងារនៅផ្ទះវាអត់មានថាចង់នឹកស្រម៉ៃអី។

ក៖ អត់មានចង់ធ្វើគ្រូ ចង់ធ្វើពេទ្យអីទេអ៊ុំ?

ខ៖ អត់។

ក៖ បាទ ចឹងឥលូវទាក់ទងជាមួយចំណង់ចំណូលចិត្តអ៊ុំម្តង តាំងពីក្មេងដល់ឥឡូវម្ហូបមួយណាដែលអ៊ុំចូលចិត្តពិសារជាងគេដែរ?

ខ៖ និយាយខ្ញុំចំណូលចូលចិត្តជាងគេមានអីក្រៅពីទឹកគ្រឿង។

ក៖ ចុះកាលពីនៅក្រមុំអីអ៊ុំមានធ្លាប់ចូលចិត្តស្តាប់ចម្រៀងអីទេអ៊ុំ?

ខ៖ ចម្រៀងអី?

ក៖ ចូលចិត្តរាំ ចូលចិត្តច្រៀងអីទេ?

ខ៖ អត់ដែលរាំទេព្រោះនែមួយជំនាន់ខ្ញុំនោះបើរាំគឺម្តាយវាយ មកវិញវាយអត់ឲ្យរាំ ប្រកាន់ចាស់ពីដើមមិញប្រកាន់ មិនឲ្យកូនរាំទេបើថាកូនរាំវិញសុទ្ធតែ អត់បានទេបើថាមកវិញវាយង៉ែងងាប់ណាទៅលេងទៅមើលបុណ្យមើលទានប្រាកដជាមើលបុណ្យទានណា ហើយទៅកំណត់ម៉ោងទៀតឲ្យឆាប់មកវិញ អត់ឲ្យនៅដល់ភ្លឺដល់អីទេ។

ក៖ ចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ អត់ចេះទេ។

ក៖ ចុះកូនចៅ ឬក៏អ្នកក្នុងផ្ទះមានអ្នកចេះលេងទេ?

ខ៖ អត់។

ក៖ បាទ។

ខ៖ ខ្ញុំបើថាចំណង់ចំណូលចិត្តបើថាអ្នកនេះវិញមានតែមោងណឹងឯង ជួសតែមោងឲ្យគេចេះតែមោងណឹងឯង។

ក៖ ចុះកាលដែលមានបុណ្យទានកាលពីនៅក្រមុំអីណឹងអ៊ុំទៅលេងល្បែងប្រជាប្រិយអ្វីដែរនៅតាមវត្ត?

ខ៖ ទេគេលេងតែទៅតែមើល ទៅតែមើលគេ។

ក៖ អត់មានលេងឈូង ទាញព្រាត់អីទេ។

ខ៖ អត់ អត់ដែលចំណូលចូលចិត្តទេខ្ញុំ អត់ដែលចូលចិត្ត។​

ក៖ បាទអ៊ុំ ចុះមកដល់សព្វថ្ងៃណឹងអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ខ្ញុំកូន កូនខ្ញុំ៦នាក់ ចៅទើបតែបាន៣។

ក៖ ចៅ៣នាក់ហើយ?

ខ៖ អេ៣អី ៤ ចៅ៤នាក់ហើយ អាប្រុសនៅឯណោះបែក គេបានប្រពន្ធបែកទៅនៅឯណោះ។

ក៖ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើរឬក៏ទូន្មានមកកាន់កូនចៅជំនាន់ក្រោយរបស់អ៊ុំទេ? ថាតើពួកគេគួតែរស់នៅបែបណា? ធ្វើជាមនុស្សបែបណាក្នុងសង្គមដែរអ៊ុំ?

ខ៖ ចាសខ្ញុំផ្តាំផ្ញើិនិងកូនចៅខ្ញុំ បើថាសង្គមដូចថា សង្គមណែនាំយើងឲ្យទៅល្អយើងទៅតាមសង្គមនោះទៅ បើថាណែនាំមិនល្អកូនកុំដើរចូលឲ្យសោះ ត្រូវជៀសវាងឲ្យផុត ផុតពីគ្រឿងញៀនគ្រឿងអីនេះឲ្យផុត អត់ឲ្យកូនទាក់ទាញទៅចូលនិងកន្លែងគ្រឿងញៀនគ្រឿងអីហើយនិងធ្វើការមិនល្អដូចថាគេបបួលឲ្យយើងទៅណេះ ទផ្លូវខូចគឺកូនអត់ឲ្យកូនដើរទៅទេឲ្យដើរតែផ្លូវណាល្អ។

ក៖ ចុះមានអ្វីចង់ទូន្មានពួកគាត់ទៀតទេអ៊ុំ?

ខ៖ ចាសទូន្មាន ថាកូនចៅអីក៏ដោយធ្វើការងារអីក៏ដោយ ដើរហើរអីមុននិងកូនដើរមើលផង ថាការណាល្អចាំកូនដើរចូល បើថាការមិនល្អកុំ កុំចូលឲ្យសោះខ្លាចវាខុស។

ក៖ បាទចឹងខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណា។